text: РЕШЕНИЕ НА СЪВЕТА
  от 20 юни 2014 година
  за отмяна на Решение 2010/287/ЕС относно наличието на прекомерен дефицит в Нидерландия
  (2014/407/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 126, параграф 12 от него,
  като взе предвид препоръката на Европейската комисия,
  като има предвид, че:
  (1)
  На 2 декември 2009 г. въз основа на препоръка, отправена от Комисията, с Решение 2010/287/ЕС на Съвета (1) Съветът реши, че в Нидерландия е налице прекомерен бюджетен дефицит. Съветът отбеляза, че планираният за 2009 г. бюджетен дефицит е в размер на 4,8 % от БВП, т.е. над референтната стойност по Договора от 3 % от БВП, като се очаква брутният държавен дълг да достигне 59,7 % от БВП, т.е. да бъде под референтната стойност по Договора от 60 % от БВП. Данните за бюджетния дефицит и дълга през 2009 г. бяха впоследствие коригирани съответно на 5,6 % и 60,8 % от БВП.
  (2)
  На 2 декември 2009 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета (2) и по препоръка на Комисията Съветът отправи препоръка към Нидерландия за преодоляване на прекомерния дефицит най-късно до края на 2013 г. Препоръката на Съвета беше публично оповестена.
  (3)
  На 21 юни 2013 г. Съветът прецени, че Нидерландия е предприела ефективни действия в съответствие с неговата препоръка от 2 декември 2009 г. съгласно член 126, параграф 7 от Договора и че след приемането на първоначалната препоръка са настъпили неочаквани неблагоприятни икономически събития със значими отрицателни последици за държавните финанси. Поради това Съветът по препоръка на Комисията реши, че са изпълнени предвидените в член 3, параграф 5 от Регламент (ЕО) № 1467/97 условия и отправи нова препоръка към Нидерландия съгласно член 126, параграф 7 от Договора с оглед преодоляване на прекомерния дефицит до края на 2014 г. Новата препоръка на Съвета беше публично оповестена.
  (4)
  В съответствие с член 4 от Протокола относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол държавите членки предоставят данни за бюджетния дефицит и държавния дълг, както и за други свързани с тях показатели два пъти годишно - до 1 април и до 1 октомври, в съответствие с член 3 от Регламент (ЕО) № 479/2009 на Съвета (3).
  (5)
  Когато преценява необходимостта от отмяна на дадено решение относно наличието на прекомерен дефицит, Съветът взема решение въз основа на предоставените данни. Същевременно дадено решение относно наличието на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност по Договора от 3 % от БВП (4).
  (6)
  Предвид данните, предоставени от Комисията (Евростат) в съответствие с член 14 от Регламент (ЕО) № 479/2009, след нотификацията, направена от Нидерландия преди 1 април 2014 г., Програмата за стабилност за 2014 г. и прогнозата на службите на Комисията от пролетта на 2014 г. са обосновани следните заключения:
  -
  След като през 2009 г. отбеляза най-високото си равнище от 5,6 % от БВП, дефицитът по консолидирания държавен бюджет на Нидерландия беше постепенно намален и през 2013 г. достигна 2,5 % от БВП (5). Подобрението се дължи на мерки за консолидация както на разходната, така и на приходната част на бюджета, и по-специално - на увеличаване на (косвеното) данъчно облагане и намаляване на публичните разходи.
  -
  В Програмата за стабилност на Нидерландия за 2014 г. се предвижда през 2014 г. бюджетният дефицит да нарасне на 2,9 % от БВП, а през 2015 г. - да намалее на 2,1 % от БВП, докато според прогнозата на службите на Комисията от пролетта на 2014 г. стойностите за 2014 г. и 2015 г. са съответно 2,8 % и 1,8 % от БВП. Следователно се очаква през прогнозния период дефицитът да се задържи под референтната стойност по Договора от 3 % от БВП.
  -
  След като през 2013 г. структурното салдо,т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се подобри с 1,4 % от БВП, предвижда се през 2014 г. то да се стабилизира, а през 2015 г. - да се подобри с 0,5 процентни пункта, при допускане, че няма да има промяна в провежданата политика. Във връзка с това за 2014 г. между изискваната корекция на структурното салдо и средносрочната бюджетна цел се очертава несъответствие в размер на 0,5 % от БВП, което означава, че е необходимо да се засилят бюджетните мерки, за да се осигури пълно спазване на превантивната част от Пакта за стабилност и растеж предвид появата на риск от значително отклонение от набелязания план за корекции.
  -
  През периода 2010-2013 г. съотношението на дълга към БВП се увеличи с около 10 процентни пункта и достигна 73,5 %. В прогнозата на службите на Комисията от пролетта на 2014 г. се предвижда през 2014 г. брутният държавен дълг да продължи да се увеличава и да достигне 73,8 % от БВП, а през 2015 г. - да се намали на 73,4 % от БВП.
  (7)
  От 2014 г., т.е. годината след корекцията на прекомерния дефицит, по отношение на Нидерландия се прилага превантивната част на Пакта за стабилност и растеж и тя следва да напредва с подходящ темп към постигане на средносрочната бюджетна цел, включително като спазва индикативния размер на разходите, и да постигне достатъчен напредък към спазването на критерия за дълга по член 2, параграф 1а от Регламент (ЕО) № 1467/97.
  (8)
  Съгласно член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
  (9)
  Съветът счита, че прекомерният дефицит в Нидерландия е бил коригиран, поради което Решение 2010/287/ЕС следва да бъде отменено,
  ПРИЕ НАСТОЯЩОТО РЕШЕНИЕ:
  Член 1
  Въз основа на цялостната оценка прекомерният дефицит в Нидерландия се счита за коригиран.
  Член 2
  Решение 2010/287/ЕС се отменя.
  Член 3
  Адресат на настоящото решение е Кралство Нидерландия.
  Съставено в Люксембург на 20 юни 2014 година.